ECOWAS ta yabawa gwamnatin mulkin sojan Niger - BBC News Hausa
ECOWAS ta yabawa gwamnatin mulkin sojan Niger
23 Mayu 2010
https://www.bbc.com/hausa/news/2010/05/100523_cedeaonig
Image caption Taswirar Niger
Wakilin musamman na kungiyar raya tattalin arzikin kasashen yammacin Afirka, watau ECOWAS ko CEDEAO, ya bayyana gamsuwarsa kan yadda ake shirye-shiryen mayar da kasar Niger bisa tafarkin demokradiyya.
Janar Abdussalam Abubakar, wanda ya kammala wata ziyarar aiki ta kwanaki biyu a Niger din, ya yaba da yadda gwamnatin mulki sojan kasar ke tafiyar da al'amurra tun bayan da ta kawar da gwamnatin Mamadou Tanja a watan Fabrairu. Ya ce yana da kyakyawan fatan sojojin za su mika mulki a lokacin da aka tsayar.
Wakilin na ECOWAS ya kuma ce kungiyar na da niyyar tallafawa Niger, a kokarin da take yi na shawo kan matsalar yunwar da miliyoyin jama'a ke fuskanta a kasar, da kuma game da shirye-shiryen zabubukan da za a gudanar a kasar.